Pósa Lajos: A bogarak piktora

Dalos mezőn pingálgat  
a Bogarak piktora,  
Meleg ellen egy nagy gomba:  
Napfogó sátora.

Sátor alatt jókedvében  
Vígan dudorászgat,  
Festi, festi, festegeti  
A tavaszi tájat.

Váltogatja az ecsetjét  
Sorba, egyre-másra:  
Vadrózsába, kikiricsbe,  
Nefelejcsbe mártja.  
Hipp-hopp!

Egyszercsak ott terem  
A nagybajszú cincér:  
„Piktor uram, engemet is  
Pingáljon le ingyér'!

Hanem aztán a bajuszom  
Hegyesre pingálja,  
Mert én vagyok a bogarak  
Vitéz kapitánya!

Azt is mondom: karcsú legyek,  
Akárcsak a nádszál,  
Még a szél is csodáljon meg,  
Hogyha erre átszáll.

Azt se mondom, hogy nem adok  
Egy kis bajuszpedrőt,  
Kihúzhatja véle bajszát,  
Akár mind a kettőt."

„Hipp-hopp!... Én is itt vagyok ám,  
Elhoztam a kótát!  
Pingáljon le! – szól a tücsök –  
Húzok majd egy nótát"

„Engemet is, kérem 'ássan!  
– Szöcske kiabálja. –  
Míg muzsikál, tücsök koma,  
Táncolok majd rája."

„Én meg! – szól a szitakötő  
Piktor uraságnak –  
Majd szitálok egy kis lisztet  
Túrós haluskának!"

„Jól van, jól van! – szól a piktor –  
Álljatok hát sorba!  
Csak aztán a sok állásban  
Ne bukjatok orra!"

S előveszi az ecsetjét,  
Pingál egyre-másra...  
Vadrózsába, kikiricsbe,  
Nefelejcsbe mártja.